**OBRAZLOŽENJE FINANCIJSKOG PLANA KLINIKE ZA PSIHIJATRIJU VRAPČE ZA 2026. GODINU**

**I**

**PROJEKCIJE ZA 2027. I 2028. GODINU**

Zagreb, 25. studenoga 2025.

Obrazloženja financijskog Plana prihoda i rashoda za 2026. godinu i projekcije za 2027. i 2028. godinu

1. **UVODNE NAPOMENE**

Prijedlog financijskog Plana prihoda i rashoda za 2026. godinu i projekcije za 2027. i 2028. godinu izrađene su prema uputama Gradskog ureda za financije i javnu nabavu za izradu proračuna Grada Zagreba za razdoblje 2026. - 2028. , smjernicama Ministarstva financija, a u skladu s odredbama Zakona o proračunu (NN 144/21), Pravilniku o planiranju u sustavu proračuna (Narodne novine, br. 1/2024), Pravilniku o proračunskom i podzakonskim aktima kojima se regulira provedba Zakona, ponajprije Pravilnikom o proračunskim klasifikacijama (Narodne novine 4/24 i 122/25) i Pravilnikom o proračunskom računovodstvu i Računskom planu

(Narodne novine 158/23 i 154/24), Pravilnikom o planiranju u sustavu proračuna (Narodne novine 1/24), Pravilnikom o korištenju sredstva Europske unije (Narodne novine 44/24) te Uredbom o načinu ocjene i postupku odobravanja investicijskih projekata (Narodne novine 158/23).

Proračun Klinike za psihijatriju Vrapče za 2026. godinu i projekcije za 2027. i 2028. godinu izrađeni su na razini odjeljka (četvrte razine kontnog plana), a prijedlog za usvajanje donosi se na razini skupine ekonomske klasifikacije sukladno Zakonu o proračunu (NN 141/21), odnosno na drugoj razini kontnog plana.

Financijski plan Klinike sastoji se od Općeg dijela financijskog plana koji je sadržan je od Računa prihoda i rashoda prema ekonomskoj klasifikaciji i izvorima financiranja te sažetka Računa financiranja pri čemu su rashodi prikazani prema funkcijskoj klasifikaciji. Također, financijski plan sastoji se od posebnog dijela plana koji prikazuje rashode kroz programe i aktivnosti. Obrazloženje financijskog plana Klinike sastoji se od dva dijela; obrazloženja prihoda i primitaka te rashoda i izdataka te prikazanog uravnoteženja financijskog plana. Navedeno je prikazano kroz programe, koji se sastoje od aktivnosti, čija su objašnjenja, zajedno s ciljevima i pokazateljima uspješnosti dana u nastavku.

1. **OPĆI DIO FINANCIJSKOG PLANA**

**2.1. Sažetak računa prihoda i rashoda**

Sažetak računa prihoda i rashoda sadrži ukupne prihode poslovanja i prihode od prodaje nefinancijske imovine, rashode poslovanja, rashode za nabavu nefinancijske imovine, preneseni višak/manjak iz prethodne godine te višegodišnji plan uravnoteženja. Prihodi i rashodi iskazani su prema ekonomskoj klasifikaciji i izvorima financiranja. Rashodi su također prikazani prema funkcijskoj klasifikaciji.

Ukupni planirani prihodi za 2026. godinu iznose 37.338.200,00 €. U odnosu na planirane prihode u 2025. godini planirani prihodi za 2026. godinu veći su za 12,04%, a u projekcijama za 2027. i 2028. planira se usporeni rast prihoda, 0,84% u 2027. godini i 0,55% u 2028. godini.

Ukupni planirani rashodi za 2026. g. veći su za 12,04 % u odnosu na tekući plan 2025. godine. Planirani rashodi iznose 37.338.200,00 €. U projekcijama za naredna razdoblja očekuje se smanjeni rast očekivanih rashoda. Rashodi poslovanja iznose 35.875.050,00 € i najvećim dijelom odnose se na rashode za zaposlene. Također, planirane rashode čine i rashodi za nabavu nefinancijske imovine koji iznose 1.463.150,00 €.



* 1. **PRIHODI I PRIMICI**

Plan prihoda i primitaka za 2026. godinu i projekcije za 2027. i 2028. godinu izrađeni su racionalno, s ciljem utvrđivanja što realnijih sredstava za naredno trogodišnje razdoblje. Plan prihoda temelji se na podacima iskazanim u poslovnim knjigama za 2024. godinu, podacima za prvih devet mjeseci 2025. godine, procjenama do kraj tekuće godine te procjenama za iduća razdoblja kao i očekivanim naplatama u idućem razdoblju.

Prihodi i primici Klinike za 2026. planiraju se u iznosu od 37.338.200,00 € od čega se 37.338.000,00 € prihoda odnosi na prihode poslovanja, dok se 200,00 € odnosi na prihode od prodaje nefinancijske imovine.

Prihodi i primici Klinike po ekonomskoj klasifikaciji i izvorima za razdoblje 2026.–2028. su:





* + 1. **PRIHODI POSLOVANJA**

1. **Pomoći iz inozemstva i od subjekata unutar općeg proračuna (kto. 63) 1.209.500,00 €:**

Pomoći iz inozemstva i od subjekata unutar općeg proračuna manji su u odnosu na planirane prihode tekuće godine za 3,54%. dok se u projekcijama za 2027. i 2028. godinu planirani prihodi smanjuju zbog završetka trenutnih projekata do kraja navedenih razdoblja.

* + **Pomoći od inozemnih vlada i tijela (50.300,00 €)** odnose se na sredstva od sudjelovanja Klinike na ERASMUS+ projektima Play your cards right, Unplugged, Mental care, AD Aware na kojima je Klinika jedan od sudionika.
  + **Pomoći iz drugih proračuna (1.159.200,00 €)** odnose se na sredstva Ministarstva zdravstva (proračuna koji Klinici nije nadležan). Klinika za psihijatriju Vrapče sklopila je ugovor sa Ministarstvom zdravstva za sufinanciranje projekta „Razvoj mobilnih timova u zajednici“ koji je usmjeren na unapređenje kvalitete zaštite na način koji je specificiran u samom projektnom prijedlogu. Klinika planira prihode u 2026. godini u iznosu od 142.200,00 €, dok se u projekcijama navedeni prihodi ne planiraju zbog toga što projekt završava u 2026. godini.

Drugi projekt koji Klinika provodi u suradnji sa Ministarstvom zdravstva je program D(r)uga priča. Projekt se provodi kroz tri godine, s početkom u 2024. godini, kroz 2025. i završava se u 2026. godini. Klinika planira prihode u iznosu od 40.000,00 € po svakoj godini projekta, tako i za 2026. godinu.

Klinika planira prihode za projekt Akcijskog plana suzbijanja nasilja, također financiran od strane Ministarstva zdravstva. Za projekt se planiraju očekivani prihodi u iznosu od 56.900,00 €. Prihodi se planiraju i za 2027. godinu.

Prihodi od Ministarstva zdravstva za liječenje forenzičkih pacijenata planiraju se u iznosu od 920.000,00 € i ista razina prihoda planira se kroz projekcijska razdoblja.

1. **Prihodi od upravnih i administrativnih pristojbi, pristojbi po posebnim propisima i naknada (kto. 65) 1.000.000,00 €**

* **Ostali prihodi za posebne namjene** odnose se na sufinanciranje cijene dopunskog osiguranja od HZZO-a i ostalih osiguravatelja, participacije i slično. Kroz projekcijska razdoblja planirani prihodi ostaju na istoj razini kao u planu za 2026. godinu.


1. **Prihodi od prodaje proizvoda i robe te pružanja usluga, prihodi od donacija i povrati po protestira (kto. 66) 1.000.000,00 €**
   * **Vlastiti prihodi** odnose se na prihode od prodaje proizvoda (prodaje ručkova zaposlenicima, režije, najma prostora, preslike dokumenata) i pruženih usluga za liječenje neosiguranih bolesnika koji račune plaćaju sami, prihode od znanstvenih istraživanja, ambulantna vještačenja – sudovi, laboratorijske usluge, te ostali prihodi. Ukupno su planirani prihodi u iznosu od 900.000,00 € za 2026. godinu. U odnosu na tekuću godinu planirani prihodi su manji zbog završetka nekih znanstveno istraživačkih studija kroz 2025. godinu. Projekcijska razdoblja planiraju nešto veće prihode zbog mogućih novih znanstvenih istraživanja.
   * **Donacije** se sastoje od tekućih donacija lijekova i potrošnog medicinskog materijala od strane trgovačkih društava i ostalih subjekata izvan općeg proračuna. Planiraju se prihodi u iznosu od 100.000,00 € za 2026. godinu, a ista se dinamika očekuje i kroz projekcijska razdoblja.
2. **Prihodi iz nadležnog proračuna i od HZZO-a temeljem ugovornih obveza (kto.67) 34.073.500,00.€**
   * **Opći prihodi i primici (453.500,00 €)** sastoje se od prihoda za projekte koje sufinancira Grad Zagreb. Navedeni prihodi određeni su limitima koje dodjeljuje Grad Zagreb. Limit za prihod od projekta „Resocijalizacija ovisnika“ u suradnji s udrugom Etno Nova iznosi 20.500,00 €., dok u projekcijama za 2027. iznosi 21.500,00 €, te u 2028. godini iznosi 22.600,00 €. U 2025. godini Klinici je odobren novi projekt financiran od Grada Zagreba Akademija oporavka čija su planirana sredstva iznosila 65.000,00 €, navedeni projekt nastavlja se i kroz sljedeće planirano srednjoročno razdoblje. U 2026. godini planirana sredstva za navedeni projekt iznose 67.000,00 € dok u projekcijskim razdobljima iznose 70.300,00 € u 2027. godini i 73.800,00 € u 2028. godini. Klinika će kroz naredno razdoblje sudjelovati na još jednom projektu Telepsihijatrija, čija su sredstva također dodijeljena od strane Grada Zagreba. U 2026. godini planirani prihodi za projekt iznose 25.000,00 €, dok za projekcijska razdoblja 2027. godine iznose 26.300,00 €, te za 2028. godinu iznose 27.600,00 €. Također, u 2026. godini Klinika će od nadležnog proračuna primiti sredstva za sufinanciranje troškova energije i komunalnih usluga u iznosu 90.000,00 €, u 2027. godini sufinanciranje će iznositi 94.500,00 €, u 2028. godini 99.200,00 €. Klinici su, također, dodijeljena sredstva za kapitalna ulaganja u zdravstvene ustanove, odnosno sredstva za sanaciju krovova Klinike u iznosu od 251.000,00 €, te za 2027. godinu 301.000,00 €.
   * **Opći prihodi i primici – decentralizirana sredstva (400.000,00 €)** Prihodi od decentraliziranih sredstava odnose se na prihode koje Grad Zagreb određuje za svoje proračunske korisnike. Limiti dani Klinici za sve tri godine planiraju se u istom iznosu od 400.000,00 €. Povećanje danog limita u odnosu na 2025. godinu iznosi 14%.
   * **Ostali prihodi za posebne namjene (33.220.000,00 €)** sastoje se od prihoda HZZO-a na temelju Ugovornih obveza, prihoda izvan ugovorenog limita za liječenje stranaca i osoba s nepoznatim prebivalištem, zaštite na radu i prihoda za podmirenje posebno skupih lijekova. Navedeni prihodi čine 88,97% ukupnih prihoda Klinike. Prihodi su planirani s pretpostavkom povećanja maksimalnog mjesečnog limita zbog više fakturiranih usluga stacionarne i specijalističko-konzilijarne zdravstvene zaštite čije je povećanje neophodno u idućem razdoblju za nastavak stabilnog poslovanja, financiranja rasta plaća zaposlenika, kao i ostalih troškova neophodnih za nesmetano poslovanje Klinike. Sukladno tome očekuje se povećanje HZZO-ovih mjesečnih limita. Klinika planira veću realizaciju osnovnog limita te sukladno time i realizaciju planiranih prihoda kroz naredna razdoblja. Prihodi od HZZO-a planirani su u 12,45% povećanju u odnosu na planirane prihode u 2025. godini. Također, Klinika planira prihode kojima će se subvencionirati rad pripravnika.
3. **Kazne, upravne mjere i ostali prihodi (kto. 68) 55.000,00 €**
   * **Vlastiti prihodi** s navedene pozicije odnose na otpise obveza, rabate i sl., a planiraju se u iznosu od 55.000,00 € za 2026. godinu, dok se za projekcijska razdoblja očekuje lagani pad prihoda koji bi iznosili 40.000,00 €.

**PRIHODI OD PRODAJE NEFINANCIJSKE IMOVINE**

1. **Prihodi od prodaje proizvedene dugotrajne imovine (kto. 72) 200,00 €**

* **prihodi od prodaje ili zamjene nefinancijske imovine i naknade s naslova osiguranja** odnose se na prihode od prodaje stanova na kojima postoji stanarsko pravo, a planirani su u iznosu od 200,00 €, odnosno u preostalom očekivanom iznosu do otplate istog. Planirani prihod isti je kroz cijelo planirano razdoblje.

**Grafički prikaz 1. Planirani prihodi u 2026. godini**

****

* 1. **RASHODI I IZDACI**

Rashodi financijskog plana Klinike za psihijatriju Vrapče posljedica su izračuna rashoda potrebnih za neometano funkcioniranje Klinike. Temelje se na podacima iskazanim u poslovnim knjigama kroz 2024. i prvih devet mjeseci 2025. godine, planiranim sredstvima za 2025. godinu te na procjeni potrebnih sredstava za 2026. godinu.

Rashodi Klinike za 2026. planiraju se u iznosu od 37.338.200,00 € od čega se najveći dio rashoda odnosi na rashode za zaposlene 28.310.500,00 €, zatim materijalne rashode 7.533.050,00 €, rashode za nabavu nefinancijske imovine 1.463.150,00 €.

U sljedećim tablicama prikazani su rashodi proračuna Klinike po ekonomskoj klasifikaciji i izvorima za 2026. godinu i projekcije za iduća razdoblja.





**2.2.1. RASHODI POSLOVANJA**

**2.2.1.1. Rashodi za zaposlene, (kto. 31)**

Rashodi za zaposlene čine najveći dio rashoda Klinike, iznos 28.310.500,00 €. Imaju tendenciju rasta u projekcijama za sljedeća razdoblja. U 2026. godini planirani rashodi za zaposlene veći su za skoro 15% u odnosu na tekući plan 2025. godine. Rast navedenih rashoda temelji se na povećanju radnih koeficijenata u državnoj i javnoj službi u 2024. godini, čiji će se efekti osjećati i kroz 2026. godinu. Očekivani su i dodatni troškovi plaća po sudskim presudama za povećanje osnovice od 6%. Rashodi za zaposlene čine 75,8% ukupno planiranih rashoda.

**o** Rashodi financirani općim prihodima i primicima odnose se na sredstva od projekta Akademija oporavka i Telepsihijatrija kojima će se financirati plaće zaposlenika koji sudjeluju na projektu. Planirani rashodi iznose 68.700,00 € u 2026. godini, dok se planirani rashodi povećavaju u projekcijama i iznose 72.300,00 € u 2027. godini i 77.100,00 € u 2028. godini.

**o** Rashodi financirani vlastitim prihodima odnose se na sredstva za isplatu zaposlenicima u obliku bonova (73.000,00 €). Uzimajući u obzir dobro poslovanje Klinike, Klinika za psihijatriju Vrapče planira i u narednim razdobljima provoditi nabavu bonova za naše zaposlenike. U planu je za svakog zaposlenika nabaviti jedan bon u vrijednosti 100,00 €, a sve s ciljem motivacije naših zaposlenika, posebno onih s nižim primanjima.

**o** Rashodi financirani od ostalih prihoda za posebne namjene, odnosno prihodima od proračuna HZZO-a iznose 28.070.900,00 €, što je 15,47 % povećanje u odnosu na plan za 2025. godinu. Povećanja u projekcijama za naredna razdoblja su 1,6% u projekciji za 2027. g. u odnosu na plan 2026.g., te u projekciji za 2028. g. 2,7 % u odnosu na 2026. godinu. Navedeni rashodi čine 82,03 % limita HZZO-vog proračuna.

**o** Rashodi financirani od pomoći inozemnih vlada i tijela EU odnose na financiranje plaća zaposlenika koji sudjeluju na ERASMUS+ projektima. U 2026. godini planirani su rashodi za zaposlene u iznosu od 15.900,00 € dok se u projekcijama za 2027. i 2028. godinu navedeni rashodi smanjuju zbog završetka pojedinih projekata.

**o** Rashodi financirani prihodima ostvarenim temeljem pomoći iz drugih proračuna odnose se na refundacije Ministarstva zdravstva za plaće zaposlenicima koji sudjeluju u projektima „Razvoj mobilnih timova u zajednici“, Akcijski plan suzbijanja nasilja u iznosu od 82.000,00 €. U projekcijama za 2027. navedeni planirani rashodi iznose 83.800,00 €, dok za 2028. godinu nema planiranih navedenih rashoda jer se projekti završavaju u 2027. godini.

**2.2.1.2. Materijalni rashodi, (kto. 32)**

Materijalni rashodi čine 20,18 % ukupnih rashoda Klinike. U 2026. godini planirani su sa značajnim povećanjem u odnosu na tekući plan 2025. godine zbog inflacije, rasta cijena na tržištima, najavama poskupljenja energenata te cjelokupne gospodarske situacije koja se najavljuje u 2026. godini. Ukupni materijalni rashodi iznose 7.533.050,00 €.

**o** Materijalni rashodi financirani od općih prihoda i primitaka, koji se odnose na rashode pokrivene prihodima Grada Zagreba. Odnose se na rashode projekata „Resocijalizacija ovisnika“ u suradnji s udrugom Etno Nova, iznose 20.500,00 €. Nadalje, ostatak planiranih rashoda odnosi se na sufinanciranje energije i komunalnih rashoda u iznosu od 90.000,00 €, a 23.000,00 € odnosi se na trošak projekta Akademija oporavka.

**o** Materijalni rashodi financirani općim prihodima i primicima – decentralizirana sredstva, odnose se na rashode usluga tekućeg i investicijskog održavanja, u iznosu 235.050,00 €. Detaljniji opis decentraliziranih sredstava slijedi u nastavku.

**o** Materijalni rashodi financirani vlastitim prihodima, iznose 882.000,00 € i odnose se na sredstva za isplatu zaposlenicima ostvarena sudjelovanjem u kliničkim ispitivanjima. Nadalje ostvarenim vlastitim prihodima, Klinika namjerava pokriti dio rashoda koji se odnose na energiju i tekuće i investicijsko održavanje, stručno usavršavanje zaposlenika, uredski materijal i ostale materijalne rashode.

**o** Materijalni rashodi financirani ostalim prihodima za posebne namjene, proračun HZZO, iznose 5.080.400,00 €. Navedeni rashodi čine 67,44% materijalnih rashoda i pokrivaju gotovo sve rashode za materijale i usluge, te očekujemo tendenciju rasta u idućim razdobljima.

**o**  Materijalni rashodi financirani pomoćima od inozemnih vlada i tijela EU iznose 31.500,00 €. Odnose se na rashode za projekt u sklopu programa ERASMUS+, na kojima je Klinika jedan od sudionika na projektima, u projekcijama za 2027. godinu predviđa se 19.500,00 € rashoda, dok se u 2028. godini planira 6.400,00 € rashoda, dolazi do planiranih smanjenja navedenih rashoda jer neki od projekta završavaju kroz 2027. godinu.

**o** Materijalni rashodi financirani prihodima od pomoći iz drugih proračuna, iznose 1.070.600,00 €. Odnose se na rashode za projekt Mobilni timovi, Akcijski plan suzbijanja nasilja i D(r)uga priča. Također, rashodi za namjensko financiranje lijekova i potrošnog medicinskog materijala od strane Ministarstva zdravstva, sredstvima doznačenim Klinici za prekovremene sate zaposlenika po sudskim presudama. Od prihoda koje Klinika ostvari od Ministarstva zdravstva za liječenje forenzičkih pacijenata, Klinika namjerava najvećim dijelom financirati rashode za energiju i komunalne rashode.

**o** Donacije za materijalne rashode, planirani iznos za 2026. godinu, kao i za projekcije planova budućih razdoblja iznosi 100.000,00 €. Navedene donacije odnose se na donacije za lijekove i potrošni medicinski materijal.

**2.2.1.3. Financijski rashodi, (kto. 34)**

Financijski rashodi najvećim se dijelom odnose na isplate zateznih kamata po sudskim presudama za neisplaćene prekovremene sate, plaćaju se prihodima za posebne namjene. U 2026. godini iznose 13.000,00 €, a navedeni se rashodi procjenjuju se istom dinamikom u idućim godinama. Isto tako odnose se i na rashode bankarskih usluga i usluge platnog prometa.

**2.2.1.4. Naknade građanima i kućanstvima na temelju osiguranja i druge naknade, (kto. 37)**

Odnose na rashode za stipendije i školarine zaposlenih djelatnika Klinike, planirani iznos kroz sve tri planirane godine iznosi 10.000,00 €. Navedeni rashodi planiraju se financirati prihodima posebne namjene (HZZO proračun).

**2.2.1.5. Ostali rashodi, (kto. 38)**

Ostalim prihodima za posebne namjene planiraju se pokriti rashodi koji se koji se odnose na kazne i ostale naknade šteta. Planirani iznos je 2.800,00 € za 2026. godinu, dok se iznos planiran u projekcijama za naredna razdoblja smanjuje. Ostalim rashodima planiraju se pokriti troškovi projekta D(r)uga priča u iznosu od 5.700,00 €, dok u projekcijskom razdoblju nema planiranih troškova. Ukupni ostali rashodi planirani u 2026. godini iznose 8.500,00 €.

**2.2.1.6. Rashodi za nabavu ne proizvedene dugotrajne imovine, (kto. 41)**

Iznos od 22.000,00 € odnosi se na nabavu računalnih licenca, koje se svaku godinu obnavljaju. U projekcijama za buduća razdoblja Klinika planira također rashod za obnavljajući godišnji trošak licence.

**2.2.1.7. Rashodi za nabavu proizvedene dugotrajne imovine, (kto. 42)**


Nabava proizvedene dugotrajne imovine planira se iz decentraliziranih sredstva u iznos od 164.950,00 € (detaljnije u nastavku), općim prihodima i primicima iz nadležnosti Grada Zagreba financira se trošak projekta Akademija oporavka (300,00 €). Zatim, nabava navedenoga planira se financirati i od prihoda za posebne namjene (HZZO proračun) 507.900,00 €. Klinika namjerava nabavljati uredsku opremu, računala, medicinske te laboratorijske uređaje i strojeve i ostala osnovna sredstva koja zbog svoje dotrajalosti treba mijenjati ili postoje potrebe za novim. Također, planira se financirati dugotrajna imovina čija će sredstva biti osigurana od strane projekata.. Ukupno Klinika planira 823.400,00 € za nabavu proizvedene dugotrajne imovine. U projekcijama za 2027. i 2028. godinu planiraju se nešto manje potrebe za nabavom navedene dugotrajne imovine.

**2.2.1.8. Rashodi za dodatna ulaganja na nefinancijskoj imovini, (kto. 45)**

Općim prihodima i primicima dodijeljenim od Grada Zagreba planira se sanacija krovova u krugu Klinike.

Ostalim prihodima za posebne namjene planira se financiranje sustava kontrole ulaska i izlaska iz bolničkog parkirališta, te izrada centralnog sistema klima na Zavodu za afektivne poremećaje, rekonstrukcije „hangara“ u polikliničku ambulantu.

**Grafički prikaz 2. Planirani rashodi u 2026. godini**



* 1. **Rashodi prema funkcijskoj klasifikaciji**



Prema funkcijskoj klasifikaciji u razred 07- Zdravstvo, svrstavaju se rashodi koje imaju proračunski korisnici i njihovi osnivači.

* **74 Službe javnog zdravstva (87.500,00 €)**

- U skupinu 74 pripada Program A022111 Opći javnozdravstveni programi

* Aktivnost A022111A211111 projekt resocijalizacije ovisnika (20.500,00 €) (projekt Etno Nova) čiji je cilj sustavno i trajno rješavanje pitanja društvene reintegracije ovisnika nakon završenog odvikavanja od ovisnosti i rehabilitacije u terapijskoj zajednici, penalnom sustavu ili zdravstvenoj ustanovi putem adekvatnog modela resocijalizacije ovisnika o drogama u zajednici, koji će se moći dugoročno i kontinuirano provoditi u svim županijama u Republici Hrvatskoj.
* Aktivnost A022111T211118 projekt Akademija oporavka (67.000,00 €)

Klinika za psihijatriju Vrapče u skladu sa Strateškim okvirom razvoja zaštite mentalnog zdravlja do 2030. godine nastoji implementirati principe oporavka u svakodnevnu organizaciju rada bolnice i želi osigurati dostupnost peer workera za pacijente u bolnici i u drugim izvanbolničkim programima, a ne samo u mobilnom timu. Kroz projekt Akademije oporavka želi se educirati oboljele od mentalnih poremećaja, članove njihovih obitelji i stručnjake o čimbenicima i metodama koje potiču oporavak kako bi omogućili proces oporavka osoba s poteškoćama mentalnog zdravlja i prevenirali recidive bolesti, njihovim obiteljima pomogli u pružanju učinkovite podrške u oporavku, prevenciji sagorijevanja i održavanju njihovog zdravlja te osnažili stručnjake za provođenje postupaka koji potiču oporavak.

**Oba projekta financirana su od strane nadležnog proračuna, odnosno od Grada Zagreba.**

* **76 Poslovi i usluge zdravstva koji nisu drugdje svrstani (37.250.700,00 €)**

- Rashodi koji se svrstavaju u ovu skupinu su ostali rashodi te uz projekte iz službi javnog zdravstva čine ukupne rashode Klinike.

- Program A022110 – Javna uprava i administracija.

* + Aktivnost A022110A211001 – redovna djelatnost proračunskih korisnika, 36.825.700,00 €
  + Aktivnost A022110K211001 – kapitalna ulaganja u zdravstvene ustanove (decentalizirane funkcije), 400.000,00 €
    - Program A022111 Opći javnozdravstveni programi
  + Aktivnost A022111A211137 – Telepsihijatrija, novi projekt u kojem sudjeluje Klinika, financiran od Grada Zagreba, 25.000,00 €
  1. **Račun financiranja prema ekonomskoj klasifikaciji i izvorima financiranja**

Klinika u okviru sadašnjeg poslovanja nema i ne očekuje financiranje putem zajmova te svoje rashode planira podmirivati prema postojećim izvorima financiranja.





* 1. **Preneseni manjak iz prethodnih godina i višegodišnji plan uravnoteženja**



Projekcijom financijskog rezultata tekuće godine te trenutnim planom za 2025. g. nije predviđeno ostvarenje viška prihoda poslovanja za prijenos u slijedeću godinu.

Ukupno planiranim prihodima i primicima u iznosu od 33.238.390,00 € Klinika će pokriti planirane rashode i izdatke te postići uravnoteženje Financijskog plana za 2026. godinu. Za 2027. g i 2028. g. također je planirano propisano uravnoteženje proračuna te se u tim godinama ne očekuje prijenos sredstava iz prethodnih godina.

1. **POSEBNI DIO PRORAČUNA**

U posebnom dijelu proračuna prikazan je financijski plan za trogodišnje razdoblje, tekući plan 2025. godine i izvršenje 2024. godine prema podjeli na programe i aktivnosti.

* 1. **Organizacijska klasifikacija – posebni dio**

Svi rashodi planirani su u okviru organizacijske jedinice 02109**25755** (organizacijska klasifikacija) – Klinika za psihijatriju Vrapče.

* 1. **Programska klasifikacija – posebni dio**

Programi Klinike za psihijatriju Vrapče dijele se na program javne uprave i administracije te na opće javnozdravstvene programe.

* + PROGRAM A02211 (JAVNA UPRAVA I ADMINISTRACIJA) obuhvaća sve vrste rashoda osim projekata Grada Zagreba, ali uključuje kapitalna ulaganja u zdravstvene ustanove putem decentraliziranih funkcija (funkcijska klasifikacija 076)
  + PROGRAM A022111 (OPĆI JAVNOZDRAVSTVENI PROGRAMI) obuhvaća programe

navedene u funkcijskoj klasifikaciji 074, odnosno za 2026. g. planirani su projekti ”Resocijalizacija ovisnika” i „Akademija oporavka“, te projekta navedenog u funkcijskoj klasifikaciji 076, „Telepsihijatrija“.



* 1. **Obrazloženje posebnog dijela proračuna – aktivnosti**

Rashodi proračuna za razdoblje 2026. do 2028. g. podijeljeni su prema slijedećim aktivnostima: Aktivnost A022110A211001 (Redovna djelatnost proračunskih korisnika), Aktivnost A022110K211001 (Kapitalna ulaganja u zdravstvene ustanove), Aktivnost A022111A211111 (Projekt Resocijalizacije ovisnika), Aktivnost A022111T211118 (Projekt Akademija oporavka), te aktivnost A022111A211137 (Telepsihijatrija).

* + 1. **Aktivnost A022110A211001 - Redovna djelatnost proračunskih korisnika**

Svi rashodi sadržani unutar Aktivnosti A022110A211001 (Redovna djelatnost proračunskih korisnika) obrazloženi u gornjem dijelu teksta prema ekonomskim klasifikacijama, a specifikacija posebnih programa slijedi u nastavku.

Kroz navedenu aktivnost pod izvorom **5.1. Pomoći od inozemnih vlada i tijela EU**, Klinika je jedan od sudionika na projektu ERASMUS+ Play your cards right, Unplugged, Mental care, AD Aware.

* **Naziv projekta: Play Your Cards Right (PYCR)**

Izvor: financiranja: Erasmus+ – Cooperation Partnerships in Vocational Education and Training (KA220-VET, Round 1, 2023)

Nacionalna agencija: Agentia Nationala pentru Programe Comunitare in Domeniul Educatiei si Formarii Profesionale (ANPCDEFP), Rumunjska

Nositelj projekta: AEVR – Asociatia Educatie Pentru Viata Reala, Bukurešt, Rumunjska

Partneri:

• Produções Fixe Unipessoal d.o.o., Santarem, Portugal

• Savez za borbu protiv ovisnosti o alkoholu i drogama, Rumunjska

• Gradska uprava Ceutí, Španjolska

• Klinika za psihijatriju Vrapče, Hrvatska

Cilj projekta:

Razviti integriranu metodologiju i praktične instrumente za pružanje podrške osobama koje pate od ovisnosti o kockanju. Projekt povezuje psihijatrijske, psihološke i socijalne intervencije s edukativnim i financijskim savjetovanjem te aktivnim uključivanjem obitelji i lokalne zajednice.

Specifični ciljevi:

Razviti edukacijske materijale i neformalne instrumente koje će koristiti stručnjaci u tretmanu ovisnosti o kockanju.

Ojačati kompetencije i komunikacijske vještine stručnjaka kroz razvoj pristupa “nedirektivnog suporta”.

Povećati svijest lokalnih i nacionalnih dionika o problemu ovisnosti o kockanju i mogućnostima prevencije.

Ciljane skupine:

Stručnjaci u području mentalnog zdravlja (psihijatri, psiholozi, socijalni radnici, terapeuti), edukatori i djelatnici ustanova za liječenje ovisnosti, članovi obitelji osoba pogođenih ovisnošću o kockanju,

predstavnici lokalnih zajednica i organizacija koje provode preventivne programe.

Glavne aktivnosti/projekti unutar programa

* + - Radi se o ERASMUS + projektu kroz koji se educiraju stručnjaci za tretman ovisnosti o kockanju.
    - Kroz projekt će se razviti različiti instrumenti, koji će stručnjacima služiti za tretman ovisnosti o kockanju.
    - Plan je da se kroz projekt educira 300 stručnjaka o temi ovisnosti o kockanju.
    - Kroz projekt se radi i na podizanju svjesnosti među relevantnim dionicima na lokalnoj i središnjoj razini o problemu ovisnosti o kockanju.
    - Vođenje projekta - projektni management
    - Edukacija stručnjaka o ovisnosti o kockanju - 5 modula treninga.
    - Evaluacija javnih politika na području ovisnosti o kockanju.
    - Razvoj priručnika sa pet cjelina.
    - Diseminacijske aktivnosti.



* **Naziv projekta: Sharing innovative approaches that support adults living with Mental hEalth coNditions and Their fAmiLy CAREgivers in Europe (Mental-Care)**

Izvor financiranja: Erasmus+, KA210-ADU – Small-scale partnerships in adult education  
Nacionalna agencija: Opetushallitus (oph.fi), Finska

Trajanje projekta: 10.10.2024. – 9.6.2026. (20 mjeseci)

Zakonske i druge podloge za provedbu programa

* Ugovor o financiranju između finske nacionalne agencije i FinFami (br. i datumi prema dostavljenoj dokumentaciji iz ZU).
* Sporazum o partnerstvu (Partnership Agreement) između koordinatora FinFami i projektnih partnera – u dostavi, očekuje se u najskorijem roku (prema sastanku 22.1.2025.).

• Glavni partneri u projektu

* FinFami (Finsko udruženje za zastupanje interesa obitelji osoba s problemima mentalnog zdravlja) – koordinator
* EPIONI (Grčka mreža skrbnika)
* Asociación Española de Apoyo en Psicosis (AMAFE) – Španjolska
* Klinika za psihijatriju Vrapče – Hrvatska (partner)

**Cilj projekta i ciljane skupine**

• Glavni cilj projekta

Unaprijediti kvalitetu života odraslih osoba s poteškoćama mentalnog zdravlja kroz poboljšanje komunikacije i suradnje između ključnih skupina: osoba s iskustvom bolesti, njihovih obitelji/skrbnika i stručnjaka. Projekt želi smanjiti rizik relapsa i sagorijevanja obiteljskih skrbnika, unaprijediti radno zadovoljstvo stručnjaka te razviti europski vodič dobrih praksi.

• Ciljane skupine

* osobe s iskustvom mentalnih poteškoća
* članovi obitelji i neformalni skrbnici
* psihijatri, psiholozi, socijalni radnici, socijalni pedagozi, medicinske sestre i ostali stručnjaci
* predstavnici udruga i organizacija civilnog društva
* donositelji politika
* studenti i edukatori u području mentalnog zdravlja

• Opći način provedbe aktivnosti

Projekt će ciljeve postići putem:

* organizacije edukacija u Belgiji i Hrvatskoj (prva polovica 2025.)
* kreiranja europskog Vodiča dobrih praksi s pregledom literature i video sadržajem
* nacionalnih događaja za podizanje svijesti u Hrvatskoj, Finskoj, Grčkoj i Španjolskoj tijekom svibnja 2026.
* jačanja komunikacije i suradnje između korisnika, obitelji i stručnjaka korištenjem inovativnih pristupa i materijala
* promicanja usluga u zajednici
* Glavne aktivnosti/projekti unutar programa
  1. Izrada priručnika: Good Practices Guide with video content "Supporting Adults with Mental Health Conditions and Their Family Caregivers in Europe"
  2. Izrada preglednog članka:.
  3. Hibridna nacionalna konferencija (jedan dan) na temu važnosti rada s obiteljima u EU Tjednu mentalnog zdravlja:

Planirane aktivnosti u 2026.:

1. Završetak izrade Vodiča dobrih praksi s video sadržajem
2. Nacionalni događaji podizanja svijesti u okviru Europskog tjedna mentalnog zdravlja  
     
   U 2026. predviđen je završetak Vodiča dobrih praksi s video sadržajem te održavanje nacionalnih hibridnih događaja u četiri zemlje tijekom Europskog tjedna mentalnog zdravlja.



* **Naziv projekta - ADawarE - Dementia Awareness Education**

Izvor financiranja: Erasmus+ (KA220-ADU – Cooperation Partnerships in Adult Education)

Trajanje projekta: 1. listopada 2025. – 30. rujna 2028.

Zakonske i druge podloge za provedbu programa: Ugovor o financiranju između Helse Stavanger HF (Norveška) i Europske izvršne agencije za obrazovanje i kulturu (EACEA); Sporazum o partnerstvu između Helse Stavanger HF i Klinike za psihijatriju Vrapče potpisan 2025. godine.

Glavni partneri u projektu:

Helse Stavanger HF (Norveška),

Elliniki Etairia Nosoy Alzheimer kai Synggenon Diatarachon – Alzheimer Hellas (Grčka),

Universität für Weiterbildung Krems (Austrija),

Univerzitet u Sarajevu (Bosna i Hercegovina).

Cilj projekta:

Povećati svijest i znanje o demenciji, osobito Alzheimerovoj bolesti, kroz istraživanje, edukaciju i razvoj inovativnih digitalnih alata, s naglaskom na potrebe migranata i populacija koje žive u udaljenim područjima.

Ciljane skupine:

Zdravstveni i nezdravstveni stručnjaci koji rade s osobama s demencijom, članovi obitelji i njegovatelji, predstavnici migrantskih zajednica te šira javnost.

Način provedbe:

Provedbom istraživanja o postojećim pristupima podizanju svijesti, intervjuima sa zdravstvenim djelatnicima, razvojem edukacijskih materijala, održavanjem međunarodnih sastanaka i javnozdravstvenih događanja te razmjenom dobre prakse među partnerskim institucijama.

Glavne aktivnosti/projekti unutar programa

• istraživanje (uključujući intervjue s vanjskim dionicima)

• seminari, edukacije, kongresi o podizanju svjesnosti o Alzheimerovoj bolesti;

• pisanje priručnika s ciljem podizanja svjesnosti o AD (za njegovatelje oboljelih te zdravstveno i nezdravstveno osoblje). U priručniku bi se pažnja posvetila i specifičnostima populacije migranata i njihovim potrebama vezano uz neurokognitivne poremećaje.

Priprema aktivnosti također bi uključivala rad stručnjaka Klinike za psihijatriju Vrapče kao i pisanje Priručnika u sklopu projekta.

• Glavne aktivnosti projekta: Podizanje svjesnosti o Alzheimerovoj bolesti i neurokognitivnim poremećajima. S tim ciljem organizirale bi se edukacije bolesnika i njihovih obitelji, s posebnim naglaskom na skupine migranata i problematiku neurokognitivnih poremećaja u toj populaciji.

• Pretraživali bi literaturu s ciljem pronalaska istraživanja o temi svjesnosti o Alzheimerovoj bolesti i neurokognitivnim poremećajima.

• Prikladne aktivnosti provodili bismo i na našoj ciljanoj populaciji, ali bismo razvijali i nove pristupe ovisno o situaciji u našoj populaciji i populaciji migranata.

• Kroz radionice i seminare obavljali bi se intervjui s zdravstvenim i nezdravstvenim stručnjacima i dobila jasnija slika o problemima koje susreću u svakodnevnom radu.

• Nakon svake radionice i seminara kao i javnozdravstvenih akcija napisalo bi se izvješće o istome.

• Organizirali bi se simpoziji i kongresi s ostalim sudionicima projekta i na taj način bi se također izmjenjivala iskustva iz različitih zemalja o svjesnosti o Alzheimerovoj bolesti i neurokognitivnim poremećajima.



* **Naziv projekta: Unplugged: Addressing compulsive behaviours and promoting healthy digital habits among youth**

Izvor financiranja: Erasmus+ Call 2024 Round 2 – KA220-YOU, Cooperation Partnerships in Youth

Nadležna institucija: Agentia Nationala pentru Programe Comunitare in Domeniul Educatiei si Formarii Profesionale (Rumunjska)

Trajanje projekta od veljače 2025. – veljače 2027. (trajanje 24 mjeseca)

**Zakonske i druge podloge za provedbu programa**

Ugovor o financiranju: potpisan 1.3.2025.

Sporazum o partnerstvu između rumkoordinatora i Klinike

Glavni partneri u projektu

AEVR – Asociatia Educatie Pentru Viata Reala, Bukurešt (Rumunjska) – prijavitelj

Klinika za psihijatriju Vrapče – partner (ustanovitelj Grad Zagreb)

Partneri iz: Poljske, Francuske i Turske

**Cilj projekta i ciljane skupine**

● Cilj projekta

Cilj projekta je spriječiti i smanjiti kompulzivna ponašanja i ovisnosti o ekranima među mladima kroz razvoj, testiranje i međunarodnu primjenu:

• metodologije za prevenciju kompulzivnih ponašanja,

• edukativnih alata (društvena igra, radna bilježnica, priručnik),

• treninga i radionica za mlade radnike,

• diseminacijskih aktivnosti i kampanja,

• međunarodnih sastanaka i suradnje partnerskih zemalja.

Projekt želi:

• povećati vidljivost problema kompulzivnog korištenja digitalnih uređaja,

• osnažiti mlade i stručnjake praktičnim alatima,

• promicati zdrave digitalne navike i sigurniju uporabu ekrana,

• uključiti mlade kroz web stranicu „Mladi Europe“ i aktivnosti na društvenim mrežama.

● Ciljane skupine

• Mladi (youth) – primarni korisnici metodologije i edukativnih alata

• Mladi radnici / youth workers – stručnjaci koji rade s mladima i koji će biti obučeni za primjenu metodologija

• Stručnjaci iz partnerskih zemalja uključeni u razvoj i testiranje materijala

• Organizacije koje rade s mladima (šire uključivanje kroz diseminaciju i lokalne treninge)

**Glavne aktivnosti/projekti unutar programa**

Radi se o ERASMUS + projektu kroz koji se educiraju stručnjaci za prepoznavanje i tretman bihevioralnih ovisnosti kod mladih.

Kroz projekt će se razviti različiti instrumenti, koji će stručnjacima služiti za tretman bihevioralnih ovisnosti.

Podizanje svjesnosti mladih o štetnostima bihevioralnih ovisnosti.

glavne aktivnosti projekta

- edukacije stručnjaka o bihevioralnim ovisnostima (8 online radionica o bihevioralnim ovisnostima)

- edukacija stručnjaka uživo u Turskoj (facilitation, coaching, storytelling, and art therapy)

- izrada priručnika

- Vođenje projekta - projektni management

- mentoriranje kroz period od 6 mjeseci

- izrada video materijala i web stranice

- Diseminacijske aktivnosti.



Kroz navedenu aktivnost pod izvorom 5.2. Pomoći iz drugih proračuna, Klinika provodi tri projekta:

1. Klinika za psihijatriju Vrapče sklopila je ugovor sa Ministarstvom zdravstva za sufinanciranje projekta **„Razvoj mobilnih timova u zajednici“** koji je usmjeren na unapređenje kvalitete zaštite na način koji je specificiran u samom projektnom prijedlogu. Naime, Potreba za razvojem mobilnih timova proizlazi iz deklariranih internacionalnih standarda za razvoj mentalnog zdravlja u zajednici u kojima su mobilni timovi jedna od ključnih usluga u reorijentaciji skrbi za mentalno prema pružanju usluga u zajednici. Razvoj mobilnih timova jedna je od ključnih mjera koja se navodi u Strateškom okviru razvoja zaštite mentalnog zdravlja u RH do 2030. (Strategiji) kao i u akcijskom planu za mentalno zdravlje u zajednici u čijoj smo izradi sudjelovali kao članovi radne skupine. Program pridonosi razvoju psihosocijalnih usluga jer pruža model za implementaciju ključne usluge predviđene Strategijom, a opći ciljevi ovog projekta su doprinijeti razvoju usluge mobilnih psihijatrijskih timova na cijelom području RH. Planirana vrijednost projekta u 2026. godini iznosi 142.200,00 €, u sljedećoj godini projekt se završava.

• Trajanje: 1.1. – 31.12. 2026.

• Temelji se na ugovoru o financiranju između Ministarstva zdravstva RH i Klinike

**Cilj projekta**

Cilj razvoja mobilnih timova je pružanje intenzivne, dostupne i individualizirane podrške osobama s težim i dugotrajnim psihičkim poteškoćama u njihovoj zajednici, s naglaskom na prevenciju relapsa, poboljšanje funkcioniranja, smanjenje hospitalizacija i povećanje kvalitete života. Mobilni timovi djeluju kroz multidisciplinarni pristup, kontinuiranu podršku u svakodnevnom životu te jačanje komunikacije i suradnje između pacijenata, obitelji i stručnjaka. Dodatni cilj je razvoj kapaciteta stručnjaka kroz edukacije te jačanje suradnje s lokalnim službama u zajednici.

**Ciljane skupine**

• osobe s ozbiljnim i dugotrajnim psihičkim poremećajima kojima je potrebna intenzivna podrška u zajednici

• njihove obitelji i neformalni skrbnici

• stručnjaci uključeni u pružanje usluga mobilnog tima (psihijatri, socijalni radnici, medicinske sestre, case manageri, peer workeri, radni terapeuti)

• lokalne službe i institucije u zajednici (socijalna skrb, zapošljavanje, udruge, dnevni centri) s kojima se ostvaruje suradnja radi poboljšanja socijalnog uključivanja pacijenata



1. **D(r)uga priča** - Klinika za psihijatriju Vrapče sklopila je ugovor sa Ministarstvom zdravstva za sufinanciranje projekta, projekt se provodi kroz trogodišnje razdoblje (2024.-2026.)

Izvor financiranja: Ministarstvo zdravstva Republike Hrvatske – sredstva iz dijela prihoda od igara na sreću, područje prevencije ovisnosti i ponašajnih ovisnosti

Nositelj programa: Klinika za psihijatriju Vrapče, Zagreb

Partner: Zajednica Pape Ivana XXIII, Veliki Prolog

Razdoblje provedbe: 1. siječnja 2024. – 31. prosinca 2026.

**Cilj programa i ciljane skupine**

Opći cilj:

Unaprjeđenje programa liječenja, psihosocijalnog tretmana i resocijalizacije osoba s problemom ovisnosti i ponašajnih ovisnosti.

Specifični ciljevi:

• Unaprjeđenje suradnje između Klinike za psihijatriju Vrapče i Zajednice Pape Ivana XXIII uz razmjenu iskustava u radu s osobama s ovisnostima.

• Podizanje kvalitete života i smanjenje stigmatizacije osoba s problemom ovisnosti.

• Razvoj suradničkih odnosa zdravstvenog, socijalnog i pravosudnog sustava, terapijskih zajednica i organizacija civilnog društva.

Ciljane skupine:

• pacijenti Klinike za psihijatriju Vrapče i korisnici Zajednice Pape Ivana XXIII (ovisnici o drogama, alkoholu i kockanju, osobe s dualnim poremećajem, beskućnici),

• mladi s dijagnosticiranim poremećajima koji indiciraju razvoj bolesti ovisnosti,

• roditelji i članovi obitelji korisnika.

Glavne aktivnosti

• Dijagnostička obrada i priprema pacijenata za ulazak u terapijsku zajednicu.

• Grupe podrške po targetima (droga, alkohol, kockanje).

• Grupe podrške za roditelje i članove obitelji (online i uživo).

• Telepsihijatrijska skrb putem Google Meet platforme.

• Radionice pisanja životopisa, motivacijskog pisma i pripreme za razgovor s poslodavcem.

• Sportsko-rekreativne aktivnosti i završni turniri.

• Kreativne radionice za poticanje pozitivnog izražavanja i psihološke dobrobiti.

• Međunarodna konferencija/forum o ovisnostima.

• Razmjena iskustava između djelatnika bolnice i terapijske zajednice.

• Promotivne aktivnosti i kampanja za smanjenje stigme.



1. **Akcijski plan za suzbijanje seksualnog nasilja i seksualnog uznemiravanja za razdoblje od 2025. do 2027. godine**

Izvor financiranja: Ministarstvo zdravstva Republike Hrvatske

Trajanje aktivnosti: 2025. – 2027.

Zakonske i druge podloge: Nacionalna strategija za suzbijanje seksualnog nasilja i seksualnog uznemiravanja; Akcijski plan Vlade RH; Zakon o zaštiti od nasilja u obitelji; Zakon o zdravstvenoj zaštiti; Zakon o kaznenom postupku (članci o mjerama nad počiniteljima nasilja).

Nositelj mjere: Ministarstvo zdravstva Republike Hrvatske

Sunositelj: Klinika za psihijatriju Vrapče, Zagreb

**Cilj projekta i ciljane skupine**

Cilj projekta:

Unaprijediti sustav prevencije i liječenja kroz razvoj, uspostavu i provedbu tretmana za počinitelje seksualnog nasilja prema djeci i odraslima te osigurati stručnu edukaciju, superviziju i međuresornu suradnju među zdravstvenim, pravosudnim i socijalnim institucijama.

Ciljane skupine:

• zdravstveni djelatnici koji rade s osobama s parafilnim poremećajima i poremećajima kontrole impulsa,

• stručnjaci iz pravosudnog sustava, centara za socijalnu skrb i kazneno-popravnih ustanova,

• počinitelji seksualnog nasilja prema djeci i odraslima uključeni u tretman,

• žrtve seksualnog nasilja, posredno kroz jačanje sustava prevencije i smanjenje recidiva.

Glavne aktivnosti projekta

Mjera 1 – Razvoj i provedba tretmana počinitelja seksualnog nasilja prema djeci

• izrada stručne metodologije i multidisciplinarnog protokola za procjenu i tretman,

• formiranje stručnog tima (psihijatar, psiholog, socijalni radnik, medicinska sestra),

• provođenje individualnog i grupnog tretmana, farmakološke i psihoterapijske intervencije,

• primjena standardiziranih instrumenata za procjenu rizika i planiranje tretmana,

• nabava specijalizirane dijagnostičke opreme (penilni pletizmograf) i edukacija tima za njegovu primjenu,

• evaluacija učinkovitosti tretmana i izrada smjernica za nacionalnu primjenu.

Mjera 3 – Unaprjeđenje tretmana odraslih počinitelja seksualnog nasilja prema odraslim osobama

• nadogradnja postojećih forenzičkih programa Klinike,

• provedba edukacija za stručnjake o tretmanskim modelima rada s odraslim počiniteljima,

• razvoj suradnje s kazneno-popravnim ustanovama i CZSS-ima radi kontinuiteta tretmana,

• uvođenje supervizijskih sastanaka i podrške stručnjacima koji rade s ovom populacijom,

• doprinos izradi nacionalnih smjernica i standarda rada s odraslim počiniteljima.

Uloga Klinike:

Klinika za psihijatriju Vrapče zadužena je za razvoj i provedbu pilot-tretmana, izradu stručnih protokola, edukaciju i superviziju, evaluaciju učinkovitosti te za nabavu i primjenu dijagnostičke opreme potrebne za forenzičko-psihijatrijski rad.



* + 1. **Aktivnost A022110K211001** koja također spada u program A02110 (redovna djelatnost proračunskog korisnika) odnosi se na **kapitalna ulaganja u zdravstvene ustanove – decentralizirana sredstva.**

Klinici je odobren limit u iznosu od 400.000,00 €. za 2026. godinu, te se u projekcijama za 2027. godinu 400.000,00 €. i za 2028. godinu 450.000,00 €.



Klinika planira iz decentraliziranih sredstava u 2026. godini nabaviti slijedeće stavke prikazane u tablici, objašnjenje slijedi u nastavku.



**INVESTICIJSKO I TEKUĆE ODRŽAVANJE**

- (3232) Usluge tekućeg i investicijskog održavanja (45.000,00 €) – planirano je:

* Servis klima unutarnjih i vanjskih jedinica – nužan je redovni godišnji servis klima koji se nalaze na bolničkim odjelima
* Postava medicinskog poda – Zavod za oporavak i podršku u zajednici, Zavod za dijagnostiku i intenzivno liječenje, Zavod za dualne poremećaje, Zavod za psihotične poremećaje muški - postojeći medicinski podovi su dotrajali zbog starosti te učestalih pranja i zato je nužno postavljanje novih, tj. zamjena postojećih

INVESTICIJSKO ULAGANJE

(422) Postrojenja i oprema (129.250,00 €) – planirano je:

- (4221) Uredska oprema i namještaj (44.500,00 €) – planirano je:

* Kreveti za standardnu bolničku njegu s madracima (20) - planirana je nabava novih kreveta kako bi se zamijenili dotrajali po bolničkim ustrojstvenim jedinicama
* Noćni ormarići (45) - planirana je nabava ormarića kako bi se zamijenili dotrajali po bolničkim ustrojstvenim jedinicama

- (4223) Oprema za održavanje i zaštitu (30.000,00 €) – planirano je:

* Klima uređaji (nabava, demontaža i ugradnja) (30) - ustanovljeni su brojni kvarovi postojećih klima koje više nije bilo moguće sanirati (dijelom zbog korištenja starog plina koji nisu skladu s trenutnim EU normama) te je stoga navedene klime bilo potrebno zamijeniti s novima.

- (4224) Medicinska i laboratorijska oprema (15.750,00 €) – planirano je:

* Analizator za koagulaciju (1) – nabava uređaja nužna je za praćenje oralne koagulantne terapije pacijenata smještenih u Klinici. Dosadašnji je dotrajao i učestalo se kvari te je stoga potrebna zamjena.
* Analizator za određivanje brzine sedimentacije eritrocita (1) – Nužna je nabava predmetnog uređaja koji se koristi za određivanje upalnih biljega pacijenata smještenih u Klinici, a uzimajući u obzir kako je dosadašnji u kvaru.
* Hladnjak za reagense (1) – Nužna je nabava predmetnog uređaja kako bi se laboratorijski reagensi čuvali na propisanim temperaturama. Dosadašnji je dotrajao i učestalo se kvari te je stoga potrebna zamjena.

- (4227) Uređaji, strojevi i oprema za ostale namjene (39.000,00 €) – planirano je:

* Parnokonvekcijska pećnica (1) – zbog kvara na postojećoj pećnici koji nije moguće otkloniti
* Perilica za suđe profesionalna (4) – Zavod za oporavak i podršku u zajednici, Zavod za psihotične poremećaje muški, Zavod za psihotične poremećaje ženski i Zavod za biologijsku psihijatriju i psihogerijatriju – zbog čestih popravaka perilica suđa na zavodima potrebna je zamjena postojećih dotrajalih.

INFORMATIZACIJA ZDRAVSTVENE DJELATNOSTI

(3232) Usluge tekućeg i investicijskog održavanja (169.000,00 €) – planirano je:

* Usluga održavanje programa i podataka – cijela Bolnica, riječ je o održavanju novog integriranog informatičkog programa koji obuhvaća cijeli poslovni i medicinski dio

(3238) Usluge tekućeg i investicijskog održavanja (21.050,00 €) – planirano je:

* Dorada integriranog bolničkog informacijskog sustava – Klinika je u 2025. godini nabavila novi integrirani bolnički informacijski sustav za koji će u narednim razdobljima uslijediti dorade sukladno zahtjevima, tj. potrebama Klinike – dorade će biti usmjerene na dodate automatizacije sustava te su kao takve nužne za optimalni rad Klinike.

**4 Rashodi za nabavu nefinancijske imovine (35.700,00 €)**

- (42211) Računala i računalna oprema (35.700,00 €) - planirano je:

* Računala s operativnim sustavom, monitorom, tipkovnicom i mišem (40) – cijela Bolnica, informatička oprema Klinike je zastarjela te je stoga neophodna zamjena postojećih računala novima; pojedina računala koja se planiraju zamijeniti još uvijek koriste Windowse XP za koje je istekla korisnička podrška te stoga predstavljaju i sigurnosni problem. Također, osim što navedena računala predstavljaju sigurnosni problem, ne omogućavaju adekvatan pristup novim „softverskim“ rješenjima.
* Laserski pisač (15) – nužna je nabava novih printera zbog kvarova postojećih.

o Multifunkcijski printeri (10) – nužna je nabava novih printera zbog zamjene postojećih dotrajalih.

**Zakonske i druge odredbe za provedbu Programa**

Na temelju odredbi Zakona o financiranju jedinica lokalne i područne (regionalne) samouprave (Narodne novine, br. 127/17, 138/20, 151/22 i 114/23) Vlada RH donosi, na godišnjoj razini, uredbu o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za proračunsku godinu. Vlada RH navedenom uredbom i svojim odlukama o minimalnim financijskim standardima utvrđuje bilančna prava, odnosno sredstva potrebna za osiguranje minimalnih financijskih standarda preuzetih decentraliziranih funkcija te način izračuna i doznake iznosa pomoći izravnanja. Odluke o minimalnim financijskim standardima Vlada donosi, također na godišnjoj razini, na temelju odredaba posebnih zakona.

* + 1. **Aktivnost A022111A211111 Projekt resocijalizacije ovisnika**

Projekt je sufinanciran od Grada Zagreba, te je planiran u iznosu od 20.500,00 € za 2026. godinu . Projekt se provodi u suradnji s udrugom „Etno Nova“. U projekcijama za 2027. i 2028. godinu planira se iznos 21.500,00 €, odnosno od 22.600,00 €.

Zajednički ciljevi projekata su slijedeći: bolje praćenje korisnika, smanjenje recidiva, odnosno trajna apstinencija, pozitivan pomak na planu ponašanja, razmišljanja i cjelokupnog funkcioniranja, prevencije rizičnog ponašanja kod korisnika, priprema korisnika na izlazak iz bolničkog liječenja, uključivanje obitelji u tretman kroz organiziranje obiteljske terapije, te pomoć i komunikacija s nadležnim ustanovama u prikupljanju dokumentacije za odlazak na terapijske zajednice i dokumentacije za ostvarivanje raznih socijalnih prava.

Aktivnost pripada programu A022111 Opće javnozdravstveni programi.



* + 1. **Aktivnost A02211T211118 Akademija oporavka**

**Zakonske i druge podloge za provedbu programa**

Tekući projekt AKADEMIJA OPORAVKA (2026. – 2028.) provodi se u Klinici za psihijatriju Vrapče edukacijom oboljelih od mentalnih poremećaja i članova njihovih obitelji te drugih dionika koje je potrebno uključiti kako bi se oboljeli vratio u zajednicu i nastavio život (primjerice stručnjaka za zapošljavanje). U timu za edukaciju uključeni su i peer workeri tj. osobe s iskustvom bolesti. Ovim modelom primjenjuju se smjernice Svjetske zdravstvene organizacije (WHO) te Strateškog okvira razvoja zaštite mentalnog zdravlja.

Klinika za psihijatriju Vrapče u skladu sa Strateškim okvirom razvoja zaštite mentalnog zdravlja do 2030. godine nastoji implementirati principe oporavka u svakodnevnu organizaciju rada bolnice i želi osigurati dostupnost peer workera za pacijente u bolnici i u drugim izvanbolničkim programima, a ne samo u mobilnom timu. Kroz projekt Akademije oporavka želi se educirati oboljele od mentalnih poremećaja, članove njihovih obitelji i stručnjake o čimbenicima i metodama koje potiču oporavak kako bi omogućili proces oporavka osoba s poteškoćama mentalnog zdravlja i prevenirali recidive bolesti, njihovim obiteljima pomogli u pružanju učinkovite podrške u oporavku, prevenciji sagorijevanja i održavanju njihovog zdravlja te osnažili stručnjake za provođenje postupaka koji potiču oporavak.

Projekt Akademija oporavka financiran je od strane Grad Zagreb, (temeljem Ugovora o financiranju).



Specifikacija troškova

Sredstva u iznosu od ukupno 67.000,00 €, dok se u projekciji za 2027. godinu očekuju sredstva u iznosu od 70.300,00 €, a za 2028.godinu iznose 73.800,00 €.

**Cilj programa**

Kroz projekt Akademije oporavka želi se educirati oboljele od mentalnih poremećaja, članove njihovih obitelji i stručnjake o čimbenicima i metodama koje potiču oporavak kako bi omogućili proces oporavka osoba s poteškoćama mentalnog zdravlja i prevenirali recidive bolesti, njihovim obiteljima pomogli u pružanju učinkovite podrške u oporavku, prevenciji sagorijevanja i održavanju njihovog zdravlja te osnažili stručnjake za provođenje postupaka koji potiču oporavak.

Također cilj projekta je prevenirati negativne posljedice stigme mentalnog poremećaja, osobito na području rada; stoga bi edukacija također uključila ključne sudionike u tom području kao što su stručnjaci koji se bave zapošljavanjem.

**Glavne aktivnosti/projekti unutar programa**

• Izrada osobnih planova oporavka uz podršku peer stručnjaka provodi se jednom tjedno, u grupnom i individualnom obliku. U grupnim susretima očekuje se sudjelovanje 10 do 15 pacijenata tjedno (oko 400 pacijenata godišnje), dok individualno savjetovanje obuhvaća prosječno 3 pacijenta tjedno (oko 100 godišnje).

• Ova aktivnost uključuje i izradu radne mape za osobni plan oporavka – u digitalnom i tiskanom obliku – koja služi za strukturirano vođenje plana oporavka i praćenje postizanja ciljeva.



* + 1. **Telepsihijatrija**

Projekt je financiran od strane Grada Zagreba, Gradskog ureda za socijalnu zaštitu, zdravstvo, branitelje i osobe s invaliditetom. Dodatni izvori financiranja mogući kroz HZZO i buduće EU projekte. Aktivnost TELEPSIHIJATRIJA je projekt integrirane psihijatrijske i telepsihijatrijske skrbi koje će provoditi Klinika za psihijatriju Vrapče zajedno s drugim institucijama koje sudjeluju na projektu. Projekt uključuje uvođenje telepsihijatrije radi bržeg i jednostavnijeg pristupa psihijatrijskim uslugama, edukaciju stručnog osoblja te osiguranje potrebne tehničke infrastrukture. Očekuje se bolja dostupnost i kontinuitet skrbi, smanjenje administrativnih prepreka i razvoj personaliziranog pristupa korisnicima. Projekt je razvijen u okviru EU projekta “CARES” kao nadstandard zdravstvene i socijalne skrbi. Za provedbu aktivnosti planirano je po 25.000,00 €.



**• Zakonske i druge podloge za provedbu**

* Zakon o zdravstvenoj zaštiti (omogućuje telemedicinske usluge)
* Pravilnik o uvjetima, organizaciji i načinu obavljanja telemedicine
* Odluka o Mreži telemedicinskih centara (Klinika Vrapče je u mreži)
* GDPR – zaštita osobnih i zdravstvenih podataka
* Ugovor o suradnji između Klinike za psihijatriju Vrapče i Centra za autizam (planiran)

**Cilj projekta i ciljane skupine**   
Glavni cilj projekta

Pružiti integriranu, dostupnu i kontinuiranu psihijatrijsku skrb osobama s poremećajima iz spektra autizma kroz kombinaciju izravnih i telepsihijatrijskih usluga, edukaciju skrbnika i djelatnika te standardizirane protokole skrbi.

Cilj je smanjiti broj hospitalizacija, skratiti njihovo trajanje i osigurati bržu, personaliziranu i pravovremenu intervenciju.

Specifični ciljevi

* Uspostaviti četiri razine skrbi (hitna, neposredna, telepsihijatrijska i edukativna)
* Uvesti telepsihijatriju u najmanje 50% slučajeva
* Provesti minimalno dva edukacijska modula godišnje
* Povećati kompetencije stručnjaka i skrbnika
* Smanjiti broj i trajanje hospitalizacija
* Izraditi preporuku za dugoročno uključivanje u sustav nakon pilot-faze

Ciljane skupine

* Odrasle osobe s poremećajima iz spektra autizma
* (oko 70 korisnika Centra ima potrebu za psihijatrijskim praćenjem)
* Članovi obitelji i skrbnici
* Stručni djelatnici Centra za autizam
* Multidisciplinarni timovi u zdravstvu i socijalnoj skrbi koji sudjeluju u skrbi korisnika

**Glavne aktivnosti/projekti unutar programa:**

1) Psihijatrijska skrb uživo u Centru za autizam

2) Telepsihijatrijski pregledi i savjetovanja

3) Hitna psihijatrijska skrb

4) Edukacije, radionice i seminari za djelatnike Centra i skrbnike

5) Procjena potreba korisnika i početna dijagnostička obrada

6) Izrada i primjena protokola za četiri razine skrbi

7) Savjetovanje i supervizijska podrška djelatnicima Centra

8) Praćenje i evaluacija rezultata projekta

9) Priprema dokumentacije i administrativna podrška

10) Konzilijarni odlazak psihijatra u Centar za autizam



1. **Ciljevi Klinike za psihijatriju Vrapče**

Plan i program rada zdravstvene ustanove koncipiran je uvažavajući povijesni kontinuitet i tradiciju institucije, suvremene znanstvene i stručne spoznaje iz područja psihijatrije te specifične zahtjeve i izazove aktualnog društvenog konteksta. Dokument osigurava kontinuitet dosadašnjih uspješnih praksi, ali istodobno predlaže prilagodbe potrebne za budući razvoj Klinike u sadržajnom i organizacijskom smislu. U središtu je naglašena uloga Klinike kao referentne psihijatrijske ustanove na nacionalnoj razini, pri čemu su ključni ciljevi programa usmjereni na društvenu odgovornost, racionalno i učinkovito upravljanje resursima, razvoj profesionalnih odnosa te zakonitu i etičku provedbu stručnih postupaka.

Jedan od temeljnih ciljeva predstojećeg razdoblja jest provedba Strateškog okvira razvoja mentalnog zdravlja do 2030. godine, koji predstavlja osnovu transformacije sustava mentalnog zdravlja u Republici Hrvatskoj. Kao vodeća nacionalna institucija u području psihijatrije, Klinika za psihijatriju Vrapče ima obvezu implementirati strateške smjernice, osobito kroz operacionalizaciju Akcijskih planova, u čijoj izradi su stručnjaci Klinike značajno sudjelovali. Strateški okvir predviđa integrirani, sveobuhvatni sustav skrbi utemeljen na biopsihosocijalnom modelu liječenja, načelima kulture oporavka i zaštiti temeljnih ljudskih prava. Radi ostvarenja navedenih ciljeva, Klinika planira intenzivirati transformaciju u smjeru jačanja izvanbolničkih oblika skrbi, smanjenja bolničkih kapaciteta, povećanja međuresorne suradnje te razvoja preventivnih, terapijskih i rehabilitacijskih intervencija kroz interdisciplinarne mreže suradnje. Transformacija uključuje smanjenje broja kreveta, modernizaciju prostornih kapaciteta i jačanje resursa u zajednici te razvoj jedinstvenih terapijskih programa i daljnje jačanje Zavoda za oporavak i podršku u zajednici.

Klinika dosljedno razvija područje psihosocijalne rehabilitacije kroz Referentni centar, suradnju s udrugama i institucijama u Hrvatskoj i Europskoj uniji te sudjelovanje u projektima usmjerenima unaprjeđenju skrbi u zajednici. Među najvažnijim aktivnostima ističe se uvođenje mobilnih timova, koji su prvi put pilotirani upravo u Klinici prije gotovo dvadeset godina. Trenutno se provodi, u suradnji s Ministarstvom zdravstva, projekt mobilnih timova za osobe s kroničnim psihičkim smetnjama, kako bi se povećala razina oporavka, socijalne inkluzije i smanjila potreba za bolničkim liječenjem. Projekt je u Klinici od 2023. godine, dok u idućoj godini projekt ulazi u treću provedbenu fazu projekta.

Posebna je pozornost usmjerena na daljnju implementaciju telepsihijatrije u punom opsegu, kao sastavnog dijela integriranog sustava skrbi. Digitalne tehnologije planiraju se koristiti u svrhu promocije i unapređenja mentalnog zdravlja, probira i ranog otkrivanja poremećaja, procjene i liječenja, nadzora terapije, edukacije, istraživanja, javnozdravstvenih aktivnosti te unaprjeđenja upravljačkih procesa. U sljedećoj fazi planirana je i izrada stručnih smjernica te standardizacija telepsihijatrijske prakse. Klinika je započela projekt Telepsihijatrija u 2025. godini, koji će se nastaviti provoditi i u sljedećoj godini. Financijska sredstva za projekt osigurna su od Grada Zagreba.

Plan predviđa nastavak usklađivanja sa međunarodnim standardima kvalitete i sigurnosti zdravstvene skrbi, uključujući međunarodne akreditacijske zahtjeve te standarde Svjetske zdravstvene organizacije. Klinika je 27. lipnja 2023. dobila akreditacijski certifikat AACI-a i certifikat ISO 9001:2015, čime je potvrđena usklađenost sustava zdravstvene skrbi s međunarodnim standardima te postignut važan iskorak u razvoju sustava kvalitete, što predstavlja poticaj za daljnje unaprjeđenje zdravstvenih ishoda i sigurnosti pacijenata.

U nadolazećem razdoblju značajni napori usmjerit će se na učinkovito planiranje, praćenje i analizu materijalnih i nematerijalnih resursa, digitalizaciju radnih procesa, tehnološku integraciju i dodatnu edukaciju zaposlenika. Tijekom 2025. godine provedena je implementacija integriranog informacijskog sustava koji uključuje bolnički i poslovni informatički sustav, sustav prehrane, kadrovsku evidenciju i e-Urudžbeni. Kroz 2026. godinu Klinika će nastaviti nadograđivati i poboljšavati sustave bolničkog i poslovnog informacijskog sustava.

Klinika je u 2025. godini prijavila projekt vezan uz usklađivanje sa NIS2 direktivom, u 2026. godini po odobrenju projekta planira se početak aktivnosti vezan uz kibernetičku sigurnost ključnih sustava te poduzimanje potrebnih mjera iz ovog djelokruga.

U području upravljanja ljudskim resursima prioriteti obuhvaćaju unaprjeđenje radnih uvjeta, povećanje ulaganja u edukaciju zaposlenika, nabavu dodatne zaštitne opreme te optimiziranje različitih stručnjaka koji su uključeni u procese pružanja skrbi (kako liječnika različitih specijalnosti tako i svih drugih stručnjaka – poput primjerice, medicinskih sestara i tehiničara, psihologa, socijalnih radnika, socijalnih pedagoga, fizioterapeuta, radnih terapeuta, itd.).

Investicijski plan uključuje izradu glavnog projekta Polikliničkog trakta s edukacijskim prostorima, modernizaciju klimatizacijskih sustava, sanaciju krovova, provedbu projekta rampe za parkiralište, te nabavu medicinske i druge opreme nužne za funkcioniranje ustanove.

Plan obuhvaća i nastavne te znanstveno-istraživačke aktivnosti, s ciljem povećanja kapaciteta za domaće i međunarodne projekte, jačanja suradnje s visokoškolskim ustanovama, razvoja nastavnih sadržaja i specijalističkih programa, sustavne edukacije u području komunikacijskih vještina, ljudskih prava i suvremenih biopsihosocijalnih pristupa liječenju. Zavod za psihijatrijska istraživanja nastavit će razvoj projektnih prijava, istraživačkih aktivnosti i međunarodnih suradnji, kao i podršku znanstvenom izdavaštvu zaposlenika.

Sve navedeno usklađeno je s temeljnim načelom sustava – prioritetnim zadovoljenjem potreba pacijenata u skladu s konceptom „pacijent u središtu“, ali i brigom za psihološku i materijalnu dobrobit zaposlenika, uključivanje u procese planiranja i odlučivanja, ravnomjernu raspodjelu radnih opterećenja te poticanje motivacijskih čimbenika kroz različite oblike materijalnih i nematerijalnih stimulacija.





PREDSJEDNICA UPRAVNOG VIJEĆA

prof. dr.sc. Vesna Medved, dr. med.